འི་མདོག་ལྟ་བུ་དཀར་ནར་ནར་བསྡུས་ཚེ་དཔག་མེད་ཀྱི་བུམ་པར་བྱོན་པ་སོགས་ནས། ལུས་ཐམས་ཅད་ཁེངས་ཤིང་ལུས་རི་རབ་བཞིན་དུ་བསྲ་ཞིང་བརྟན་པ། གང་གིས་ཀྱང་གཞོམ་ཞིག་མི་ནུས་པ་བསམ་ལ་སྔགས་བཟླ། དམིགས་པ་གཉིས་པའོ། །ཡང་སྔར་བཞིན་འོད་འཕྲོས་ཕྱིའི་རྒྱ་མཚོ་ལ་སོགས་པའི་ཆུ་ཐམས་ཅད་ཀྱི་བཅུད་བསྡུས་པ་སོགས་དང་། ལུས་སྣུམ་བག་དང་ལྡན་པར་བསམ་ལ་སྔགས་བཟླ་དམིགས་པ་གསུམ་པའོ། །ཡང་མེ་ཐམས་ཅད་ཀྱི་བཅུད་བསྡུས་ལ་བསྟིམ་ལུས་བཀྲག་མདངས་དང་ལྡན་པར་བསམ་ཞིང་སྔགས་བཟླ་དམིགས་པ་བཞི་པའོ། །ཡང་རླུང་ཐམས་ཅད་བསྡུས་ལ་བསྟིམ་སྟོབས་དང་ཡང་རྩལ་ཆེན་པོར་གྱུར་པར་བསམ་ཞིང་སྔགས་བཟླ་དམིགས་པ་ལྔ་པའོ། །ཡང་སེམས་ཅན་ཐམས་ཅད་ཀྱི་ཚེ་དང་བསོད་ནམས་ཐམས་ཅད་རང་ལ་ཐིམ་པས་རང་ཉིད་སེམས་ཅན་ཐམས་ཅད་དང་ཚེ་དང་བསོད་ནམས་མཉམ་པར་བསམ་ཞིང་སྔགས་བཟླས་དམིགས་པ་དྲུག་པའོ། །ཡང་སངས་རྒྱས་དང་བྱང་ཆུབ་སེམས་དཔའ་ཐམས་ཅད་སྤྱན་དྲངས་ལ་བསྟིམ། སངས་རྒྱས་བྱང་སེམས་ཐམས་ཅད་ཀྱི་བྱིན་རླབས་དང་དངོས་གྲུབ་ཐོབ་པར་བསམ་ཞིང་སྔགས་བཟླ་དམིགས་པ་བདུན་པའོ། །དམིགས་པ་རེ་རེ་ལ་ཞག་གསུམ་གསུམ་མམ་གཉིས་གཉིས་སམ། རེ་རེ་གང་རུང་བྱས་ལ་ཉམས་རྟོགས་སྐྱེད་ཚུལ་དང་སྦྱར་ཞིང་བསྒོམ་མོ། །གཉིས་པ་རྫོགས་རིམ་ལ་བརྟེན་ནས་ཚེ་བསྲིང་བ་ལ་གསུམ་སྟེ། རྩ་འཁོར་ལོ་བཞི་ལ་བརྟེན་ནས་ཚེ་བསྲིང་བ། རླུང་ལ་བརྟེན་ནས་ཚེ་བསྲིང་བ། དབབ་བཟློག་ལ་བརྟེན་ནས་ཚེ་བསྲིང་བའོ། །དང་པོ་ནི། ལུས་རྣམ་སྣང་ཆོས་བདུན་བྱས་ལ། རང་ཚེ་དཔག་ཏུ་མེད་པར་བསྒོམས་པའི་ལུས་ཀྱི་ནང་ཕྲུ་མ་ཕུས་བཏབ་པ་བཞིན་སྟོང་པར་བསྒོམས་ལ་རྩ་དབུ་མ་ཁ་དོག་དམར་པོ་སྦོམ་ཕྲ་མདའ་སྙུག་ཙམ་ཡར་རྩེ་སྤྱི་གཙུག་མས་སྣ་ལྟེ་འོག་སོར་བཞིའི་སར་ཟུག་པ་གདུགས་ཀྱི་ཡུ་བ་ལྟ་བུ། སྤྱི་བོ་ནས་རྩ་འདབ་སོ་གཉིས། མགྲིན་པ་ལ་བཅུ་དྲུག སྙིང་ཁ་ན་བརྒྱད། ལྟེ་བ་ན་དྲུག་ཅུ་རྩ་བཞི་རྣམས་གདུགས་ཀྱི་རྩིབ་མ་བཞིན་དུ་བསམ། དབུ་མའི་མས་སྣར་ཚེ་དཔག་མེད་སྐུ་མདོག་དམར་པོ་ཚོན་གང་བ་གཅིག་བསམ། དེ་ལ་མཆོད་བསྟོད། སྔགས་ཀྱིས་གསོལ་བ་བཏབ་པས། ཐུགས་ཀ་ནས་འོད་འཕྲོས་པས་རོ་བཅུད་ཐམས་ཅད་བསྡུས་ཚེ་བུམ་དུ་བྱོན་པས་ཚེའི་བདུད་རྩི་ཉི་མའི་རྒྱུན་དམར་པོ་ལུད་ནས་དབུ་མ་ན་ཡར་སོང་ལྟེ་བའི་རྩ་འདབ་ཁེངས། བདེ་མེར་བ་ལ་སེམས་གཏད་ཅིང་སྔགས་བཟླ། བདུད་རྩི་དེ་སྙིང་ཁ་དང་། མགྲིན་པ་དང་། སྤྱི་བོའི་རྩ་འདབ་ཁེངས་པར་བསམ་ཞིང་སོ་སོར་སྔགས་བཟླ། བདུད་རྩི་དབུ་མའི་ཡར་སྣ་ནས་ལུད་པ་ལས་ཚེ་དཔག་མེད་སྐུ་མདོག་དཀར་པོ་ཚོན་གང་པ་གཅིག་ཏུ་གྱུར་པ་ལ་གོང་བཞིན་དུ་མཆོད་བསྟོད། སྔགས་ཀྱི་གསོལ་བ་བཏབ་པས། ཐུགས་ཀ་ནས་འོད་འཕྲོས་པས་རོ་བཅུད་ཐམས་ཅད་བསྡུས་ཚེའི་བུམ་པར་བྱོན། ཚེའི་བདུད་རྩི་ཟླ་བའི་རྒྱུན་དཀར་པོ་ལུད་ནས་དབུ་མའི་ནང་ནས་མར་བྱོན་པས་སྤྱི་བོ་དང་། མགྲིན་པ་དང་། སྙིང་ཁ་དང་ལྟེ་བའི་རྩ་འདབ་ཁེངས་པར་བསམ་ཞིང་སྔགས་བཟླ། དེ་བཞིན་དུ་ལྟེ་བའི་འོག་ཚེ་དཔག་མེད་ལ་མཆོད་བསྟོད་གསོལ་བ་བཏབ་པས་ཆུའི་བཅུད་བསྡུས་ཤིང་ཉི་མའི་རྒྱུན་གྱི་འཁོར་ལོ་རིམ་གྱིས་ཁེངས་པ་དང་སྔགས་བཟླ། ཚེ་དཔག་མེད་དཀར་པོ་ལ་མཆོད་བསྟོད་གསོལ་བ་བཏབ་པས། ཆུའི་བཅུད་བསྡུས་ཟླ་བའི་རྒྱུན་གྱི་འཁོར་ལོ་བཞི་རིམས་ཀྱིས་ཁེངས་པ་དང་སྔགས་བཟླ། དེ་བཞིན་དུ་མེའི་བཅུད་བསྡུ་བ་དང་། རླུང་གི་བཅུད་བསྡུ་བ་རྣམས་གོང་བཞིན་བྱས་ལ། ཉི་མའི་རྒྱུན་ཡར་འབར་བ་དང་། ཟླ་བའི་རྒྱུན་མར་བབས། ཉི་ཟླས་མགོ་མཇུག་མེད་པར་ཁེངས་པ་ལ་ཡུན་རིང་དུ་མཉམ་པར་བཞག་གོ །འདི་ལ་དམིགས་རྐང་བཞིར་བྱས་ཏེ་ཞག་བཞིའམ། བརྒྱད་དམ། བཅུ་གཉིས་ཀྱི་བར་གང་རུང་ཉམས་སུ་བླངས་ཤིང་ཉམས་དང་རྟོགས་པ་བདག་རྒྱུད་ལ་སྐྱེ་བའི་གསལ་འདེབས་ངོ་སྤྲོད་བྱའོ། །གཉིས་པ་རླུང་ལ་བརྟེན་ནས་ཚེ་བསྲིང་བ་ལ་གསུམ། རྡོ་རྗེའི་བཟླས་པ་བྱ་བ། བུམ་པ་ཅན་བསྒོམ་པ། རླུང་ལ་སྦྱང་བའོ། །དང་པོ་ནི། རྐྱང་མར་རླུང་བྱུང་བའི་དུས་སུ་སྲོག་རླུང་འཇུག་པ་དེ་མགོ་བརྩམས་པ་ནས་འདྲེན་པ་སྟེ་ལག་ལེན་བྱའོ། །རླུང་སྣ་བུག་གཅིག་རྐྱང་པ་ནས་རྒྱུ་བ་རེ་མོས་སུ་འཕོ་བ་ཡང་ལག་ལེན་བཞིན་བྱའོ། །གཉིས་པ་བུམ་པ་ཅན་ནི། འཇམ་རླུང་དལ་བུས་འཛིན་གཏོང་བྱེད་པ་སྟེ་ཞལ་ལས་ཤེས་སོ། །གསུམ་པ་འོག་རླུང་ལ་སྦྱང་བ་ནི། སྟེང་རླུང་བྱུང་བ་ན་ཐུར་སེལ་དལ་བུས་འཛིན། སྟེང་རླུང་ནང་དུ་འཛིན་པ་ན་ཐུར་སེལ་སོ་ལ་འཇོག དེ་འབྱོངས་པ་དང་སྟེང་རླུང་དལ་བུས་སྦྱངས་ལ། ཐུར་སེལ་དལ་བུས་འཛིན་པ་དེ་གྲངས་སོ་ལ་འཇོག་པ་དེ་བགྲངས་སོ། །སྲོག་ཐུར་གཉིས་ཀའི་དམིགས་པ་རླུང་གཏོང་བ་ན་འོག་གི་ཚེ་དཔག་མེད་ཀྱི་བུམ་པ་ནས་ཉི་མའི་བདུད་རྩི་བྱུང་བས་ལྟེ་བའི་རྩ་འདབ་ཁེངས། འཛིན་པའི་དུས་སུ་ཟླ་བའི་བདུད་རྩིས་སྤྱི་བོའི་རྩ་འདབ་ཁེངས། ཡང་གཏོང་བའི་དུས་སུ་ཉི་མས་སྙིང་ཁའི་རྩ་འདབ་ཁེངས། ཡང་བཟུང་བས་ཟླ་བས་མགྲིན་པའི་རྩ་འདབ་ཁེངས། ཡང་གཏོང་བའི་དུས་སུ་མགྲིན་པར་ཉི་མ་བྱོན་པས་ཉི་ཟླ་འདྲེས་པས་ཁེངས། ཡང་བཟུང་བས་ཟླ་བ་སྙིང་ཁར་བྱོན་པས་ཉི་ཟླ་འདྲེས་པས་ཁེངས། ཡང་གཏོང་བས་དུས་སུ་ཉི་མས་སྙིང་ཁའི་རྩ་འདབ་ཁེངས། ཡང་བཟུང་བས་ཟླ་བས་མགྲིན་པའི་རྩ་འདབ་ཁེངས། ཡང་གཏོང་བས་དུས་སུ་མགྲིན་པར་ཉི་མ་བྱོན་པས་ཉི་ཟླ་འདྲེས་པས་ཁེངས། ཡང་བཟུང་བས་ཟླ་བ་སྙིང་ཁར་བྱོན་པས་ཉི་ཟླ་འདྲེས་པས་ཁེངས། ཡང་གཏོང་བས་ཉི་མ་སྤྱི་བོར་བྱོན་པས་ཉི་ཟླ་འདྲེས་པས་སྤྱི་བོ་ཁེངས། ཡང་བཟུང་བས་ཟླ་བ་ལྟེ་བར་བྱོན་པས་ཉི་ཟླ་འདྲེས་པས་ལྟེ་བ་ཁེངས། ཉི་མ་ཡར་བྱོན་ཟླ་བ་མར་བྱོན་པར་བསམ་ལ་སེམས་ལྷོད་ལྷོད་ཅིང་ངལ་བསོ། །དེ་ལྟར་དམིགས་པ་གསུམ་ལ་ཞལ་གསུམ། དྲུག་གམ། དགུ་གང་རིགས་བསྒོམ་ལ་གེགས་སྐྱོན་བྱུང་ན་བསལ་ཞིང་ཉམས་མྱོང་ངོ་སྤྲོད། གསུམ་པ་དབབ་བཟློག་ལ་བརྟེན་ནས་ཚེ་བསྲིང་བ་ནི། རང་ཚེ་དཔག་མེད་ཡུམ་གོས་དཀར་མོ་ལ་འཁྱུད་པ་ལ་འདུ་ཤེས་གསུམ་ལྡན་གྱིས་སྙོམས་པར་ཞུགས་པས། སྤྱི་བོའི་ཚེ་དཔག་མེད་དཀར་པོ་ལ་རྗེས་ཆགས་ཀྱི་མེས་མཆོད་པས། དེའི་བུམ་པའི་བདུད་རྩི་དཀར་པོ་ལུད། སྤྱི་བོ། མགྲིན་པ། སྙིང་ཁ། ལྟེ་བ་རྣམས་ཁེངས་པས་རིམ་པ་བཞིན་དགའ་བ། དགའ་བྲལ། ལྷན་སྐྱེས་ཀྱི་དགའ་བ་ཉམས་སུ་མྱོང་བར་བསམ། ལྷན་སྐྱེས་ཀྱི་དགའ་བས་ལྟེ་འོག་གི་ཚེ་དཔག་མེད་དམར་པོ་ལ་རྗེས་ཆགས་ཀྱི་མེས་མཆོད་པས། དེའི་བུམ་པའི་བདུད་རྩི་དམར་པོ་ལུད་པས་ལྟེ་བ། སྙིང་ཁ། མགྲིན་པ། སྤྱི་བོའི་རྩ་འདབ་རྣམས་ཁེངས། མས་བརྟན་གྱི་དགའ་བ་ཉམས་སུ་མྱོང་ཞིང་། ལུས་ལ་དྲོད་འབར་བདུད་རྩི་དམར་པོ་སྤྱི་བོར་ལུད་པས་ཡུམ་གོས་དཀར་མོར་གྱུར་པ་སྤྱི་བོའི་ཡབ་ཚེ་དཔག་མེད་དཀར་པོ་ལ་འཁྱུད། དེ་གཉིས་སྙོམས་པར་ཞུགས་པས་བདུད་རྩིའི་རྒྱུན་དཀར་པོ་སྦྱོར་མཚམས་ནས་བབས། སྤྱི་བོ། མགྲིན་པ། སྙིང་ཁ། ལྟེ་བ་རྣམས་ཁེངས་པས་དཀར་དམར་འདྲེས་པའི་བདེ་བས་བརྒྱལ་འགྲོ་བ་ཙམ་ལ་སེམས་གཏད། དཀར་པོ་ལྟེ་འོག་ཏུ་འདུས་པ་ལས་གོས་དཀར་མོར་གྱུར་པ་ལས། ལྟེ་འོག་གི་ཡབ་ཚེ་དཔག་མེད་དམར་པོ་ལ་འཁྱུད་ནས་སྙོམས་པར་ཞུགས་ནས་དམར་པོ་ཡར་འབར་འཁོར་ལོ་བཞི་ཁེངས། མཐར་དམར་པོ་ཡར་འབར། དཀར་པོ་མར་བབས་པས་འབར་འཛག་བྱེད་པས་ལུས་མགོ་ཞབས་མེད་པ་བདེ་དྲོད་འབར་བས་འཆི་བ་མེད་པར་གྱུར་པར་བསམ་མོ། །འདི་ལ་ཡང་ཞག་གཅིག་གམ། གཉིས་སམ། གསུམ་ལ་སོགས་པ་བསྒོམ། ཉམས་རྟོགས་སྐྱེས་ན་ངོ་སྤྲད། དེ་ཐམས་ཅད་ཀྱི་བར་སྐབས་སུ་དམིགས་པ་ལམ་ཟབ་མོ་དེ་ལས་སྐྱེས་པའི་ལྟ་བ་སྐྱོང་ཞིང་དགེ་བའི་རྩ་བ་བྱང་ཆུབ་ཆེན་པོར་བསྔོའོ། །གསུམ་པ་རྗེས་ནི། དེ་ཐམས་ཅད་ཀྱི་རྗེས་ཐོབ་ལས་ལྡང་བའི་དུས་སུ་ཚེ་དཔག་མེད་ཀྱི་སྒོ་ནས་ལྡང་སྟེ། དབུ་མའི་ཡས་སྣ་མར་སྣར་ཚེ་དཔག་མེད་དཀར་དམར་གསལ་བཏབ་ལ་མ་ཡེངས་པར་བསྐྱངས། ཚེའི་ཕུར་བ་བཏབ་པ་ནི། འོག་གི་ཚེ་དཔག་མེད་ཀྱི་བུམ་པའི་བདུད་རྩི་ལུད་པ་ལས་སྙིང་ཁར་ཉི་མའི་དཀྱིལ་འཁོར། སྤྱི་གཙུག་གི་ཚེ་དཔག་མེད་ཀྱི་བུམ་པའི་བདུད་རྩི་བབས་པ་ལས་སྙིང་ཁར་ཟླ་བའི་དཀྱིལ་འཁོར། ཉི་ཟླ་གའུ་ཁ་སྦྱོར་གྱི་དབུས་སུ་རང་སེམས་ཧཱུྃ་སྔོན་པོ་གཅིག་ཏུ་བསམ། སྲིན་མཛུབ་གཉིས་ལ་ཧྲཱིཿདམར་པོ་མེའི་རང་བཞིན་མགོ་བོ་ཕྱིར་བསྟན་པ། རྩེ་མོ་ནས་རྩ་བའི་བར་དུ་བྲེང་ཆགས་སུ་བསམ་མོ། །འདིའི་རིམ་པ་འདི་དག་ལ་ཞག་བཅུ་གཉིས་བསྒོམས་ན་ལོ་ཉི་ཤུས་ཚེ་བསྲིངས། ཟླ་བ་གཅིག་བསྒོམས་ན་ངེས་པར་ལོ་བཅུ་གཉིས་ཚེ་བསྲིངས། མཐར་ལམ་འདི་ལ་བརྟེན་ནས་འཆི་བ་མེད་པ་རྡོ་རྗེའི་སྐུ་བཅུ་གསུམ་རྡོ་རྗེ་འཛིན་པ་མངོན་དུ་འགྱུར་བ་ནི་ངེས་པའོ། །རྒྱུད་སྡེའི་སྙིང་པོ་མཁའ་འགྲོའི་གསང་ཚིག་མཆོག །གྲུབ་པའི་བཅུད་ལེན་འཇའ་ལུས་རྡོ་རྗེའི་སྐུར། །འགྲུབ་བྱེད་གདམས་པའི་མཆོག་གྱུར་ཟབ་ཆོས་འདི། །མཁས་གྲུབ་དམ་པའི་ཕྱག་བཞེས་བཞིན་དུ་བཀོད། །དགེ་བས་མཁའ་མཉམ་སེམས་ཅན་ཐམས་ཅད་ཀྱིས། །གཟུང་འཛིན་འཁྲུལ་བའི་དྲི་མ་རབ་སྤངས་ཤིང་། །འཆི་བ་མེད་པ་རྡོ་རྗེའི་སྐུ་ཐོབ་ནས། །ཕྱོགས་ལས་རྣམ་རྒྱལ་གཞན་ཕན་ལྷུན་གྲུབ་འགྱུར། །ད་ནི་བཅུད་ལེན་ལ་བརྟེན་ནས་ཚེ་བསྲིང་བའི་གདམས་ངག་ཁྱད་པར་ཅན་བཤད་པར་བྱ་སྟེ། དེ་ཡང་རླུང་གི་གཉེན་པོར་ར་མོ་ཤག བད་ཀན་གྱི་གཉེན་པོར་ཅོང་ཞི། མཁྲིས་པའི་གཉེན་པོར་རྟག་ཏུ་ངུ་། ཟུངས་ངན་པའི་གཉེན་པོར་དབང་ལག འདུ་བ་སྤྱིའི་གཉེན་པོར་ཨ་རུ་ར་གསེར་མདོག་རྣམས་ཆ་མཉམ་བྱས་ལ། ར་མོ་ཤག་ཀྱི་ཁུ་བ་ལ་དུག་དབྱུང་སྟེ་ཁུ་བ་ཚག་སེ་ལ་བཙགས། དེའི་ནང་དུ་ལྕགས་བཅུག་མ་ཁོལ་བར་དུ་མེ་ཆེར་བཏང་། ཁོལ་ནས་མེ་ཆུང་ལ་སྙུགས་བསྲིང་བ་བྱ། སྐ་བའི་ཁ་ལ་ཅུང་ཟད་ནར་བྱུང་བ་དང་ཕོག་ལ་རེངས་སུ་བཅུག ཅོང་ཞི་མེ་དང་བསྐྲད་ནས་བསྒྲིལ་བའི་ཕྱེ་ལ་ཞིབ་ཏུ་འཐག སྦྲང་འཛིན་ཞིབ་ཏུ་བཏགས་ལ་ཆང་གར་མས་ཕོལ་ཙམ་སྦགས། དབང་ལག་གི་ཕྱེ་མ་འོ་མས་ཉིན་ཞག་གཅིག་སྐྱོ་ཚྭའི་ཁར་བླ་ཙམ་སྦྱར་ལ་ནང་བར་འགྲས་པ་དེ་ལ་ཨ་རུ་ར་གསེར་མདོག་ཞིབ་ཏུ་བཏགས་པའི་ཕྱེ་མ་དང་། སྦྲང་འཛིན་པའི་ཕྱེ་མ་དང་། ཅོང་ཞིའི་ཕྱེ་མ་རྣམས་བཏབ་ལ་བརྟན་པར་མཉེས། བུ་རམ་དང་། ཀ་ར་དང་། སྦྲང་སྤྲ་ཚིལ་མེད་པ་རྣམས་དང་སྦྱར་ལ་རིལ་བུ་རི་བོང་གི་རིལ་མ་ཙམ་བྱ་སྟེ། ཀ་པཱ་ལའི་ནང་དུ་བླུགས་སྟེགས་བཟང་པོའི་ཁར་བཞག་གོ །དེ་ནས་རང་ཚེ་དཔག་མེད་ཡི་དམ་དུ་མངོན་རྫོགས་བཞིན་བསྒོམ། མདུན་གྱི་བདུད་རྩི་ལ་ཨ་མྲྀ་ཏས་བསང་། སྭ་བྷཱ་ཝས་སྦྱངས། སྟོང་པའི་ངང་ལས་ཡྃ་ལས་རླུང་གི་དཀྱིལ་འཁོར། དེའི་སྟེང་དུ་རྃ་ལས་མེའི་དཀྱིལ་འཁོར། དེའི་སྟེང་དུ་ཨ་ལས་ཐོད་པ་དཀར་པོ་དུམ་བུ་གསུམ་པ་དཔྲལ་བ་རང་ལ་བསྟན་པ། དེའི་ནང་དུ་ཤར་དུ་གོ་ལས་བ་གླང་གི་ཤ། ལྷོར་ཀུ་ལས་ཁྱིའི་ཤ། ནུབ་ཏུ་དཱ་ལས་རྟའི་ཤ། བྱང་དུ་ཧ་ལས་གླང་པོ་ཆེའི་ཤ། དབུས་སུ་ན་ལས་མིའི་ཤ། དེ་རྣམས་རེ་རེའི་སྟེང་དུ་ཤར་དུ་བྷྲུྃ་ལས་དྲི་ཆེན། ལྷོར་ཨྃ་ལས་རཀྟ། ནུབ་ཏུ་ཛྲིཾ་ལས་བྱང་སེམས། བྱང་དུ་ཁྃ་ལས་ཤ་ཆེན་གྱི་དྭངས་མ། དབུས་སུ་ཧཱུྃ་ལས་དྲི་ཆུ། དེ་རྣམས་ཀྱི་སྟེང་དུ་བྷྲུྃ་མེ་ལོང་ལྟ་བུའི་ཡེ་ཤེས། ལྷོར་ཨྃ་མཉམ་པ་ཉིད་ཀྱི་ཡེ་ཤེས། ནུབ་ཏུ་ཛྲིཾ་སོ་སོར་རྟོགས་པའི་ཡེ་ཤེས། བྱང་དུ་ཁྃ་བྱ་བ་གྲུབ་པའི་ཡེ་ཤེས། དབུས་སུ་ཧཱུྃ་ཆོས་ཀྱི་དབྱིངས་ཀྱི་ཡེ་ཤེས། དེ་རྣམས་ཀྱི་དབུས་ཀྱི་སྟེང་ན་མར་ཨོཾ་དཀར་པོ། ཨཱཿདམར་པོ། ཧཱུྃ་སྔོན་པོ་མཐོ་བརྩེགས་སུ་གནས་པ། དེ་གསུམ་ལས་འོད་ཟེར་འོག་ཏུ་འཕྲོས་པས་འོག་གི་རླུང་གཡོས་མེ་སྦར། ཤ་ལྔ་བདུད་རྩི་ལྔ་རྣམས་སྐོལ་ཞིང་འོད་དུ་ཞུ་བ་ལས་འཆི་མེད་ཚེའི་བདུད་རྩི་དཀར་མེར་གྱིས་གྱུར། ཡང་འབྲུ་གསུམ་ལས་འོད་ཟེར་འཕྲོས་པས་འབྱུང་བ་སའི་བཅུད་བསྡུས་ཐོད་པའི་ནང་གི་བདུད་རྩི་ལ་ཐིམ་པར་བསམ་སྔགས་བརྒྱ་རྩ་བཟླའོ། །ཡང་འབྲུ་གསུམ་ལས་འོད་ཟེར་འཕྲོས། ཆུ་དང་། མེ་དང་། རླུང་གི་བཅུད་རྣམས་བསྡུ་བ་གོང་བཞིན་བྱས་ནས་བདུད་རྩི་ལ་ཐིམ་པར་བསམ་ཞིང་འབྲུ་གསུམ་བརྒྱ་རྩ་རེ་རེ་བཟླ། ཡང་འབྲུ་གསུམ་ལས་འོད་འཕྲོས་སེམས་ཅན་ཐམས་ཅད་ཀྱི་ཚེ་དང་བསོད་ནམས་བསྡུས་ཤིང་ཐིམ་པར་བསམས་ལ་འབྲུ་གསུམ་བརྒྱ་རྩ་རེ་བཟླ། ཡང་སངས་རྒྱས་ཐམས་ཅད་ཀྱི་བྱིན་རླབས་ནུས་མཐུ་དང་། སངས་རྒྱས་ཐམས་ཅད་ཀྱི་ཐུགས་ཁ་དང་དཔའ་བོ་དང་དཔའ་མོ་རྣམས་ཀྱི་སྦྱོར་མཚམས་ནས་བདུད་རྩི་སྤྱན་དྲངས་ཤིང་ཐོད་པའི་ནང་གི་བདུད་རྩི་ལ་ཐིམ་པར་བསམ་ཞིང་འབྲུ་གསུམ་བརྒྱ་རྩ་བཟླ། མཐར་ཡི་གེ་གསུམ་ཡང་བདུད་རྩིར་ཞུ་ནས་ཐིམ་པས་འཆི་བ་མེད་པའི་དངོས་གྲུབ་སྟེར་བའི་ཡེ་ཤེས་ཀྱི་བདུད་རྩིར་གྱུར་པར་བསམ་མོ། །ཚུལ་དེ་ནི་ལན་གྲངས་མང་དུ་བསྐྱར་གྱིན་བྱས་ལ་ཞག་བདུན་གྱི་བར་དུ་མཚམས་དམ་པའི་སྒྲུབ་པ་བྱའོ། །རིལ་བུ་མིས་མི་མཐོང་བ་བྱ་ཞིང་། ཐོ་རངས་གསུམ་ནས་བདུན་གྱི་བར་དུ་གང་བརྟེན་པའི་ཚེ་འབྱུང་བའི་བཅུད་བསྡུ་བ་བསྒོམ། ཕན་ཡོན་ནི་ཚེ་རིང་བ་ལ་སོགས་པའི་ཡོན་ཏན་དུ་མ་འབྱུང་བ་ཉིད་དོ། །ཞེས་མ་གཅིག་གྲུབ་པའི་རྒྱལ་མོ་ནས་བརྒྱུད་པའི་ཚེ་ཁྲིད་ཟབ་མོ་འཆི་མེད་བདུད་རྩིའི་ཆུ་རྒྱུན་ཞེས་བྱ་བ་འདི་ཡང་རིགས་ལྡན་འཇམ་པའི་དབྱངས་གྲུབ་པའི་དབང་ཕྱུག་བསོད་ནམས་དབང་པོ་དང་བཀའ་དྲིན་གཞལ་དུ་མ་མཆིས་པའི་སྦས་པའི་སངས་རྒྱས་སྔགས་འཆང་བླ་མ་གྲགས་པ་བློ་གྲོས་རྒྱལ་མཚན་དཔལ་བཟང་པོ། རྒྱལ་བ་ཀུན་གྱི་སྤྱི་གཟུགས་རྗེ་བཙུན་མུས་པ་ཆེན་པོ་བུདྡྷའི་མཚན་ཅན་ལ་སོགས་ཏེ་ཡོངས་འཛིན་ཆོས་བཞིན་དུ་སྤྱོད་པ་དུ་མའི་ཞབས་རྡུལ་སྤྱི་བོས་ལེན་པ་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་སྔོན་རྗེ་བཙུན་མུས་ཆེན་ཉིད་ཀྱི་གསུང་ལས་ཚེ་ཁྲིད་ཟབ་མོ་འདི་ཅིས་ཀྱང་ཐོབ་པ་གྱིས་ཤིག་ཅེས་པའི་གསུང་ཡིད་ལ་བཞག་ནས་དུས་ཕྱིས། སྤྱན་སྔ་རིན་པོ་ཆེ་ཆོས་ཀྱི་སྤྱན་ལྡན་གྱི་དྲུང་དུ་ཚེ་ཁྲིད་ཟབ་མོ་འདི་ཉིད་སྨིན་རྒྱས་སུ་ཐོབ་པའི་ཚེ་གསུང་རྒྱུན་ཟིན་པ་རྣམས་གཞིར་བྱས་ཤིང་། ལུགས་འདིའི་གསུང་རབ་ཚད་ལྡན་དུ་མ་ལ་ཡང་ལེགས་པར་གཏུགས་ཏེ་དཔལ་ས་སྐྱའི་ཆོས་གྲྭ་ཆེན་པོར་སྦྱར་བ་འདིས་བདག་ཅག་དཔོན་སློབ་དུས་འདིར་ལོ་བརྒྱ་འཚོ་ཞིང་། སྤྱི་དང་བྱེ་བྲག་གི་བསྟན་པ་རབ་ཏུ་རྒྱས་པ་དང་། ཕྱི་མ་བདེ་བ་ཅན་དུ་སྐྱེ་བའི་རྒྱུར་གྱུར་ཅིག ཀལྱཱ་ན་ཝརྡྷནྟུ། སརྦ་མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེ